Valkeat joutsenet
Niinkuin valkeat joutsenet hiljaa
 saapuu sieluuni uudet kuvat,
 viileä leyhäys mereltä lentää,
 taivaat vienosti punertuvat.

 Niin sinä olet kuin autuas koitto,
 niinkuin neitsyt unessa nähty,
 niin sinä olet, niin sinä tulet,
 sielus on sinisestä sadusta tehty.

 Niinkuin alttarin uhriliekki
 nyt minun lempeni puhtaana palaa,
 et sinä pyydä, et sinä syytä,
 et sinä vanno valheen valaa.